บจ.เพิ่มโอกาสหากำไร
บจ.พาเหรดลงทุนสร้างกำไรระยะยาว ปตท.สผ. ทุ่มร่วมทุนแคนาดาได้ 4 ประโยชน์ CK รุกธุรกิจผลิตไฟพลังงานแสงอาทิตย์ BJC เล็งขยายตลาดอาเซียน
21 ส.ค. 2554

บจ.พาเหรดลงทุนสร้างกำไรระยะยาว ปตท.สผ. ทุ่มร่วมทุนแคนาดาได้ 4 ประโยชน์ CK รุกธุรกิจผลิตไฟพลังงานแสงอาทิตย์ BJC เล็งขยายตลาดอาเซียน
บริษัทจดทะเบียน (บจ.) เดินหน้าขยายการลงทุนทั้งในและต่างประเทศต่อเนื่อง เพื่อสร้างฐานธุรกิจให้แข็งแกร่งเพิ่มความสามารถในการหารายได้และกำไร แล้วในที่สุดผลตอบแทนก็จะกลับคืนให้กับผู้เกี่ยวข้องทุกฝ่ายทั้งผู้ถือหุ้น นักลงทุน พนักงานและประเทศไทย 
ล่าสุด คณะกรรมการบริษัท ช.การช่าง (CK) มีมติให้ใช้เงินลงทุนรวมไม่เกิน 130 ล้านบาท ในการลงทุนใน 2 บริษัท นครราชสีมา โซลาร์เชียงราย โซลาร์ โดยซื้อหุ้นจำนวน 30% จากบริษัท แปซิฟิกโซลาร์ (ประเทศไทย) พร้อมร่วมพัฒนาโครงการผลิตไฟฟ้าแสงอาทิตย์ที่จะมีขึ้นในอนาคตจำนวน 100 เมกะวัตต์
ขณะเดียวกันบริษัท ปตท.สำรวจและผลิตปิโตรเลียม (PTTEP) ได้ขยายการลงทุนในประเทศแคนาดา โดยบริษัทย่อยเซ็นสัญญาร่วมลงทุนในอัตรา 40% ในแหล่ง Oil Sands Kai Kos Dehseh (KKD) ผ่านการซื้อหุ้นในสัดส่วน 40% ของ Statoil Canada Partnership (SCP) โดยคิดเป็นมูลค่าทั้งหมด 2,280 ล้านเหรียญสหรัฐ หรือประมาณ 6.84 หมื่นล้านบาท 
สำหรับประโยชน์ที่บริษัทคาดว่าจะได้รับมี 4 ด้านคือ 1.เป็นฐานการผลิตสำหรับการขยายธุรกิจในประเทศแคนาดาและอเมริกาเหนือ ซึ่งสอดคล้องกับกลยุทธ์ในการขยายกิจการในต่างประเทศ 2.เป็นโอกาสที่สำคัญของ ปตท.สผ. ที่จะครอบครองสินทรัพย์ที่มีความน่าสนใจระดับโลก ที่มีศักยภาพในการผลิตนานกว่า 40 ปี 3.เป็นการเพิ่มปริมาณการผลิตให้กับบริษัทในปี 2554 และในระยะยาวและ 4.เป็นโอกาสอันดีที่ ปตท.สผ. จะได้สร้างความสัมพันธ์กับ Statoil ซึ่งเป็นบริษัทชั้นนำของโลกที่มีความเชี่ยวชาญทางด้าน Heavy Oil และการสำรวจและผลิตน้ำมันในทะเลลึก
นักวิเคราะห์ บล.เอเชีย พลัส กล่าวว่า การลงทุนของ PTTEP ครั้งนี้ถือเป็นปัจจัยบวกในระยะยาว แม้การขุดเจาะและผลิตน้ำมันจากบนบกในลักษณะของ Oil Sands อาจเป็นเรื่องใหม่ของบริษัท แต่ถือเป็นจุดเริ่มต้นที่ดีที่เดินหน้าขยายการลงทุนในโครงการในลักษณะนี้ จึงแนะนำให้ซื้อหุ้น
บริษัท เบอร์ลี่ ยุคเกอร์ (BJC) กล่าวว่า บริษัท ไทยเบเวอร์เรจ แคน ซึ่งบริษัทถือหุ้น 50% ได้ร่วมลงนามบันทึกข้อตกลงกับ บอล คอร์เปอเรชั่น (สหรัฐอเมริกา) เพื่อศึกษาโอกาสการลงทุนในการผลิต ขาย และจัดจำหน่ายบรรจุภัณฑ์กระป๋องอะลูมิเนียมและฝาบรรจุภัณฑ์กระป๋องอะลูมิเนียมในภูมิภาคเอเชียตะวันออกเฉียงใต้ 
ด้านตลาดหุ้นปรับตัวลงตลอดทั้งวัน โดยเฉพาะเปิดช่วงบ่ายนักลงทุนตกใจเหตุการณ์เกาหลีเหนือและเกาหลีใต้กระหน่ำขายหุ้นลงไปต่ำสุดที่ 999.34 จุด และดีดขึ้นมาปิดที่ 1,009.47 จุด ลดลง 9.72 จุด หรือ 0.95% มูลค่าการซื้อขายกว่า 37,070 ล้านบาท โดยนักลงทุนต่างชาติขาย 1,924 ล้านบาท